google/wiki40b huggingface dataset:
Honzon

Honzon (japansk; kanji: 本尊), «den fundamentale ærede [ene]», noen ganger referert til som Gohonzon (ご本尊 eller 御本尊), er hovedbildet eller den primære guddom som befinner seg i et skrin eller tempel i japansk buddhisme. Buddha, en bodhisattva eller et mandala befinner seg enten i et tempel eller en husholdnings butsudan.
Bildet kan enten være en statue eller en malt rull og motivet varierer fra skole til skole. Det kan være et singulært bilde eller en gruppe av bilder; Honzon i hovedhallen (hondou) eller skattkammerhallen (kondou) i tempelet kan representere en bestemt hall eller hele tempelkomplekset. Noen ganger er honzon det sentrale bilde (chuuson) i en klynge av tre (sanzonbutu) eller fem (goson) bilder.
Den fysiske skapelsen av et ikon kan etterfølges av en seremoniell sammenkomst for å “åpne øynene” til forsamlingen. Det er en alminnelig tro at dette transformerer honzon til et “fartøy” til en gud, som besitter gudens kraft.
Schmidt Hammer Lassen architects

Den danske kulturkanonen

Fiberline fasadesystem ble utviklet av bedriften Fiberline Composites i samarbeid med arkitektfirmaet i 2006.
Fasadesystemet er tatt opp i den danske kulturkanonen under design og kunsthåndverk.
Løsing

Løsing eller løysing (av norr. los = (opp)løsing; i sammenheng med løs) var i vikingtiden og middelalderen betegnelse på en frigitt trell.
Som løsing hadde man rett til å tåle mannebot for noen typer forseelser, i stedet for fysisk straff. For en mindre forseelse var manneboten 3/4 mark eller tilsvarende 80,37 gram sølv på 1100-tallet.
Religionshistorie

Religionshistorie er en akademisk disiplin som inngår i fagfeltene religionsvitenskap og teologi, og som undervises ved alle norske universiteter og flere høyskoler. Disiplinen religionshistorie henter sitt teorigrunnlag primært fra allmenn historieforskning og sekundært fra antropologi, filosofi og andre disipliner innen samfunnsvitenskap og humaniora.
Akademisk historieskriving handler om å samle og å ordne et historisk kildemateriale i kategoriene tid, rom og kausalitet (årsak-virkning-sammenhenger.) Disiplinen religionshistorie samler kilder som er relevante for spørsmål angående utvikling av religiøse tradisjoner, og fremstiller dem på måter som også kan aksepteres utover forfatterens eget miljø og tradisjon.

Innenfra-perspektiv og Utenfra-perspektiv

En religions historie kan på den ene side være en emisk fremstilling, det vil si religionens egen beretning om sin tilblivelse og utvikling i et innenfra-perspektiv. Denne type fremstilling krever ikke tilslutning fra personer som ikke selv tilhører tradisjonen. En emisk fremstilling av en religions historie kan fremstille analogiløse hendelser og udokumenterbare skildringer av en overnaturlig sfære som fakta. Historiefremstillinger har ofte en definerende og legitimerende funksjon på samfunnet, og en religions egne fremstillinger handler da gjerne om de særrettigheter representantene for den aktuelle religionen har. Emiske historiefremstillinger regnes derfor ikke innen den akademiske fagdisiplinen religionshistorie.
Fagdisiplinen religionshistorie presenterer religionenes historie etter et utenfra-perspektiv, dvs. religionen fremstilles på en måte som også respekterer synspunkter som går på tvers av tradisjonens egen fremstilling. Dette perspektivet forutsetter en kritisk rasjonell vurdering av kilder. Kildene må presenteres med henvisninger til sine opphav, og hendelser som ikke kan sannsynliggjøres etter empiriske analogier og rasjonelle prinsipper kan ikke fremstilles som fakta. Disse kildene vurderes da som vitnesbyrd om trosforestillinger hos opphavspersonen eller vitnesbyrd om mentalitet i bestemte historiske miljøer.
Dippmannsdorf

Dippmannsdorf er en landsby og bydel i Bad Belzig i Landkreis Potsdam-Mittelmark i den tyske delstaten Brandenburg. Bydelen har ca 364 innbyggere (2011). Den ligger ca åtte kilometer nord for sentrum av Bad Belzig, i naturvernområdet Dippmansdorfparadiset, i landskapet Fläming. Dippmansdorfparadiset omfatter bl.a. et område for vern av stortrappen.
Dippmannsdorfs arkitektonisk mest verdifulle bygning er en kirke i bindingsverk oppført 1860, etter planer av Friedrich August Stüler, elev av Karl Friedrich Schinkel.
Worli

Geografi

Worli er en del av Sør-Mumbai som strekker seg fra Haji Ali til Prabhadevi. Det er avgrenset av Arabiahavet i vest og nabolaget Haji Ali i sør, Mahalaxmi i øst og Prabhadevi i nord. Den nærmeste jernbanestasjon er Mahalaxmi, mens Elphinstone og  Parel er også nære jernbanestasjoner til Worli. Etter at  Bandra-Worli Sea Link ble tatt i bruk er det nå bedre forbindelser til de vestlige forstedene.
Det slottslignende bygg planlagt i Worli ville ha blitt et av de høyeste bygg i India, men det ble stoppet i oktober 2014 på grunn av juridiske problemer.

Historie

Worli Fort ble bygd i Worli av britene rundt 1675.

Utvikling av forretningsvirksomheten

Worli har vært en av de travleste forretningsområdene i Mumbai siden slutten av 1970-tallet. Den første større utbyggingen var Shivsagar Estate som ligger på Dr. Annie Besant Road. De store selskapene som har kontorer her er GSK Pharma, TATA, Deloitte, Novartis, HDFC Bank, Ja Bank, Siemens, CEAT og mange flere. Aditya Birla-konsernet har også sitt hovedkontor i Worli.
Eufemisme

En eufemisme, evfemisme (av gresk ευ (eu), «god» og φήμη (feme), «tale») eller sminkeord betegner i retorikken en forskjønnende omskrivning av en ubehagelig eller tabubelagt sak.
Eufeme betydde opprinnelig et ord eller en frase som ble brukt i stedet for å nevne en guddom ved navn, noe som kunne påkalle gudens vrede. Språkvitenskapen har avdekket utstrakt bruk av eufemismer i de fleste kjente fortidige og nåtidige språk. I urindoeuropeisk er for eksempel ordene for bjørn (*rktos) og ulv (*wlkwos) antatt å være eufemismer. I mange språk har ord for slike følsomme emner ofte en vanskelig etymologi på grunn av tidligere eufemistiske omskrivninger.
Unicoop

Unicoop (Union Coopérative des Viticulteurs Charentais) er et fransk kooperativ for vinbønder, hovedsakelig innenfor konjakk. De representerer ca. 3 500 vinbønder.

Historie

I 1929 gikk en del vinbønder sammen og dannet et kooperativ. Bakgrunnen for dette var stadig synkende priser på konjakk, særlig grunnet mellomkrigstidens lavkonjunktur. Dette kooperative fikk navnet Unicoop i 1931. Unicoop selger den dag i dag konjakk både på flaske, under samvirkets egne merker, og på fat, til restauranter og andre aktører. Den franske stjernekokken Paul Bocuse er kjent for å kjøpe sin konjakk fra Unicoop.

Produkter

Unicoops hovedprodukt er konjakk. Gjennom sine merkevarer distribuerer de imidlertid også armagnac, Pineau des Charentes, brandy, vodka, m.m.
Unicoops første merkevare var Prince Hubert de Polignac. I 1969 kjøpte de konjakkhuset H. Mounier. Andre konjakkmerker er Paul Bocuse, Grande Monarque, De Chabrac, De Bonnefont, Lafayette, Paysans Charentais og Vigier Latour.
Sauda skisenter

Anlegget i dag

Skisenteret har i dag fem skiheiser, tre T-heiser og to tallerkenheiser, med en kapasitet på 5 200 personer i timen. Lengste nedfart er seks kilometer, og høydeforskjellen nærmere 500 meter. Det er ulik vanskelighetsgrad på traseene – grønn, blå, rød og svart. Totalt kan alpinistene velge mellom elleve ulike nedfarter, men generelt sett er traseene i Sauda Skisenter noe brattere enn det tilsvarende vanskelighetsgrader er i andre anlegg. 
Anlegget har et barne- og familieområde med en tallerkenheis, kveldskjøring, skiutleie og -skole, snøkanonalegg og et servicesenter. Det kjøres opp turløyper rundt anlegget.

Historie

Anlegget ble åpnet i 1968 etter dugnadsinnsats av skiforeninger og privatpersoner. Daværende navn var Sauda Skitrekk. Da anlegget åpnet besto det av en 750 meter lang tallerkenheis med tilhørende nedfart og varmestue nederst i bakken. 
På slutten av 1970-tallet fikk anlegget sin første T-krokheis, og etterhvert ble det bygget en ekstra heis nederst for å øke kapasiteten. Etterhvert kom det en heis til Smalanuten (790 moh.), og i 2004 ble det åpnet en tallerkenheis fra Djuvsbotn til 850 moh. I 2006 ble det åpnet en 200 meter lang barneheis nederst i anlegget. Den gamle heisen fra 1968 ble fjernet på begynnelsen av 90-tallet.
Skianlegget har skiftet navn flere ganger, først fra Sauda skitrekk til Svandalen Skisenter, og deretter til Sauda Skisenter. De siste årene har anlegget opplevd en markant oppgang i antallet besøkende, noe som skyldes stor markedsføring, økende turisme til Sauda og en voldsom hytteutbygging i området rundt senteret, Siden 2002 har det blitt satt opp nærmere 300 hytter i Svandalen, og det er planlagt flere felt.

Fremtiden

Det foreligger planer om å bygge stolheis til Djuvsbotn.
Gram (sverd)

Gram (norrønt Gramr, «vrede», «sinne») er i norrøn mytologi navnet på sverdet som Sigurd Fåvnesbane brukte for å drepe dragen Fåvne.
Sverdet var smidd av den legendariske Volund smed og skal opprinnelig ha tilhørt hans far Sigmund som mottok det i hallen til kong Volsung etter å ha dratt det ut av epletreet Barnstokk. Det var en enøyd vandringsmann (Odin) som hadde satt det der. Ingen greide å få det løst, ingen andre enn Sigmund, Volsungs sønn.
Sverdet ble ødelagt og smidd på nytt minst en gang til. Etter at det ble smidd på nytt, da av dvergen Regin, og da var det så sterkt og kvast at det kløyvde en ulldott som drev mot eggen i elva. Deretter drepte Sigurd dragen Fåvne med det og Fåvnes bror Regin, som også var Sigurds fosterfar.
I Nibelungenlied er sverdet til dragedreperen Siegfried (Sigurd Fåvnesbane) kjent som «Balmung». Richard Wagners opera Nibelungenringen er det kalt for «Nothung». En del kilder viser til sverdet som «Balmus».
Gram er også navnet på en sønn av Halvdan den gamle og Alvig den kloke.
Gardsjönäs

Gardsjönäs er et sted i Storumans kommun i Västerbottens län i Sverige, med en beliggenhet mellom Storuman og Tärnaby.
The Kids Are All Right

Handling

Filmen følger det lesbiske ekteparet Nic (Annette Bening) og Jules (Julianne Moore), deres to barn Laser (Josh Hutcherson) og Joni (Mia Wasikowska), og hva som skjer når barna oppsøker sin biologiske far, Paul (Mark Ruffalo).
Nordre Årøy

Nordre Årøy er en øy som ligger i Færders skjærgård i Oslofjorden, tvers overfor tettstedet Årøysund på Nøtterøy. Sør for Nordre Årøy ligger Søndre Årøy. Mellom øyene ligger Geiteskjærene. Nordre Årøy inngår i Færder nasjonalpark.

Navn

Den riktige gammelnorske formen skal være Alrøy, som kommer av trenavnet olr (nå or), betydningen blir derfor: oreskogøyen. Navnet uttales i dag som oftest Å'rø av lokalbefolkningen.
NM i svømming innendørs 1961

NM i svømming innendørs 1961 ble arrangert i Drammen 22.-23. april 1961.
Judgment Day: My Years with Ayn Rand

Mottakelse

I en anmeldelse for The New York Times hevdet Susan Brownmiller at Brandens memoarer var «en pinlig virksomhet» som inneholdt «en massiv dose psyko-babling». Joseph Sobran skrev i en anmeldelse av boken for National Review at Branden hadde «et lag med kalifornisk psyko-babling», og at han «til tider var hard mot seg selv, men nesten ikke hard nok». I en anmeldelse for The Toledo Blade ble det hevdet at boken tilbød «interessante glimt fra Ayn Rand og hennes liv», men også at «det var bemerkelsesverdig at Branden i de fleste situasjoner havner på den riktige siden, eller i det minste på den mindre onde».
Liberty-redaktør R.W. Bradford kalte boken et «verdifullt arbeide» som «tilbyr hittil ukjente detaljer» om Brandens forhold til Rand, men mente også at den gav et «lite flatterende selvportrett» av Branden, noe som gjorde Bradford mer sympatisk innstilt til Rand. Han kritiserte også Brandens noe foraktfulle omtaler av sine tidligere samarbeidspartnere i objektivist-bevegelsen.
Boken ble også anmeldt i Los Angeles Times, The Washington Post, Chronicles, og Kirkus Reviews.

Revidert utgave

I forordet til den reviderte 1999-utgaven skrev Branden at han både hadde lagt til og fjernet innhold, og også korrigert «faktiske feil» og «utilsiktede og villedende implikasjoner» fra den første utgaven. Han håpet også «å gi en mer balansert skildring av enkelte personer som [han hadde hatt] fiendtlige forhold til».
Ahmed Muhtar Pasja

Liv og virke

Muhtar deltok i Krimkrigen, ble generalstabsoffiser i 1862, generalmajor i 1870, generalløytnant i 1871 og feltmarskalk (musjir) i 1873. 
I årene 1871–1873 ledet han militærekspedisjonen til Jemen. Han var under den russisk-tyrkiske krig 1877–1878 sjef for 4. armékorps, med hvilket han kom Kars til unnsetning 10. juli 1877. Han var generalguvernør i Monastir 1879–1880 og 1884–1908 osmansk kommissær i Egypt. I juli 1912 ble Muhtar storvesir, men måtte etter tyrkernes nederlag i slaget ved Kirk Kilise fratre i slutten av oktober 1912.
Arne Moslåtten

Forfatter

Moslåtten er medforfatter på et undervisningsverk som omhandler folkemusikken i Buskerud – «Kvint og kvart». Men han er mest kjent som tekstforfatter for tekstene som Hellbillies synger, blant de mest kjente sangene er: «Ei krasafaren steinbu», «Hallo Telenor» og  «På Ål stasjon». Moslåttens sanger blir omtalt som sikre og presise i form og med et tematisk mangfold med presise observasjoner fra norsk bygdeliv. «Moslåttens tekster er så litterære at de er verd et nærmere studium» (Sveinung Nordstoga). I 2008 fikk han Edvard-prisen i klassen tekst til musikk for Hellbillies-albumet Spissrotgang.
QR-kode

QR-kode (av Quick Response code) er en mosaikkode som har sitt opphav i Japan på begynnelsen av 1990-tallet. Den ble utviklet av det japanske selskapet Denso-Wave i 1994.

Bruksområder

Bruksområdene for QR-kode er ulike for kommersiell og personlig bruk. Siden QR-koden kan lagre et svært stort antall alfanumeriske tegn og kodebildet leses svært hurtig inn, er den svært godt egnet til optisk lesing av data. Et eksempel på slik data er adresse, der mottakerens navn, adresse samt andre data leses inn i løpet av en brøkdel av et sekund.

Kommersiell bruk

Dersom et dokument skal sendes til en mottager, der mottageren mest sannsynlig vil komme til å digitalisere dokumentet gjennom skanning, vil QR-kode kunne være en kommunikasjonskanal.

QR-kode som kommunikasjonskanal

Kommunikasjon består av en sender og en eller flere mottagere. I dette tilfellet kan et dokument sendes digitalt eller skrives ut på papir, der dokumentet gir informasjon til mottageren som skal være til hjelp for arkivering. På denne måten kan mottager, avsender, referanse og eventuelt andre data finnes lesbare for datamaskinen via QR-kode.
Espen Berg (musiker)

Karriere

Berg ble født i Hamar, og begynte tidlig å spille piano. Bare 7 år gammel ble han omtalt på nasjonalt TV, med fremføring av sine egne komposisjoner. Han begynte å studere jazztradisjon i en alder av 16 år, og tok sin mastergrad i utøvende musikk fra den anerkjente jazzlinja ved Norges teknisk-naturvitenskapelige universitet (NTNU) i 2008. På den tiden startethan  trioen Listen!, sammen med Bendik Giske (saksofon) og Daniel Herskedal (tuba).
Berg begynte å jobbe som profesjonell musiker i 2003, og turnerte med sin egen trio Lytte i Skandinavia, Spania, Syria, Cuba, Belgia, Frankrike og Ungarn. Han har gitt ut tre album med sitt eget band, og spiller også med jazzbandet Green Serene, Kåre Kolve Quartet og Trondheim Jazzorkester, og sammen med saksofonisten Marius Neset å framførte han bestillingsverk til Moldejazz i 2012. I 2007 vant han prisen for beste solist i Hoeilaart Int ' l Jazz Konkurranse i Belgia, og i løpet av sommeren 2013 var Berg en av åtte semifinalistene i Solo-pianokonkurransen på Montreux Jazz Festival. Hans første solo piano album, Noctilucent (2012), ble kåret til en av de ti beste utgivelsene i 2012 av AllAboutJazz.com, og ga ut sitt andre solo album i November 2013.
Berg har også skrevet musikk for Spellemannprisen-nominert TrondheimSolistene, Cikada strykekvartett og Quintus.
Han er amanuensis ved Institutt for musikk, NTNU og i perioden 2005-2015 han var lektor ved Trøndertun folkehøgskole.
Geoffrey II, hertug av Bretagne

Død

Geoffrey døde den 19. august 1186 i Paris i en alder av 28 år gammel. Det er to versjoner av hans død. Den mest vanlige hevder at han ble trampet i hjel i en ridderturnering. Ved hans begravelse skal en sorgtung kong Filip ha forsøkt å kaste seg i kisten. Roger av Hovedens krønike er kilden for denne versjon, men detaljen om kong Filips hysteriske sorg kommer fra Gerald av Wales.
I den andre versjonen, i en krønike av den franske kongelige skriver Rigord, døde Geoffrey av en brå og akutt underlivssmerte som ble rapportert å ha skjedd rett etter hans samtale med Filip hvor han skrøt av hans hensikt å ødelegge Normandie. Det er mulig at denne versjonen er oppdiktet av skriveren; brå sykdom er Guds straff for den utakknemlige sønn som gjør opprør mot sin far, og for hans ugudelighet. Alternativt kan turneringshistorien være en oppfinnelse av Filip for å hindre at Henrik oppdaget konspirasjonen; dikte opp en sosial grunn som en ridderturnering for at Geoffrey var i Paris og således skjule den virkelige grunnen til deres møte.
Geoffrey ble gravlagt i katedralen Notre-Dame i Paris.

I fiksjonen

Med en figur som ligger nært opp til Gerald av Wales’ beskrivelse nevnt overfor er Geoffrey en hovedfigur i James Goldmans skuespill The Lion in Winter (1966). I filmutgaven fra 1968 er Geoffrey portrettert av John Castle, og i den tilsvarende filmen fra 2003 er rollen fylt av John Light.
Star Wars: The Old Republic

Handling

3000 år før Darth Vader, og flere hundre år etter "Knights of the Old Republic", er Star Wars galaksen som vanlig i krig. Denne gangen er galaksen blitt splittet opp. Jediene søker tilflukt på Tython, og deres soldater må nå trene på Ord Mantell. Sithene har tatt over ørkenplaneten Korriban. Ditt oppdrag er å velge mellom å være Jedi Knight, Jedi Consular, Republic Trooper, Smuggler, Sith Warrior, Sith Inquisitor, Imperal Agent eller Bounty Hunter, velg art, velg kjønn og start eventyret for enten å bevare eller utrydde galaksen.

Gameplay

I spillet møter du mange utfordringer fra kampdroider til soldater til kjempebosser til dverger. Du må være god til å snakke for deg, og få de andre med på laget ditt. Dette er et sosialt spill. Spillet er faktisk kåret til det spillet med mest replikker. Du må trene, samle kompanjonger, vinne dueller og leve ditt eget Star Wars univers.

Steder

Spillet, som alt i Star Wars, er i en galakse for lenge siden langt, langt unna. Du skal besøke nesten alle planetene, pluss noen romstasjoner og måner.

Reaksjon

Spillet er godt mottat, men ble kritisert for sine småfeil som førte til mange oppdateringer.
Bureau of Safety and Environmental Enforcement

Bureau of Safety and Environmental Enforcement (BSEE) er en amerikansk føderal etat i Innenriksdepartementet som ble opprettet 1. oktober 2011 gjennom en oppdeling av Bureau of Ocean Energy Management, Regulation and Enforcement i kjølvannet av Deepwater Horizon-utblåsningen. BSEE har ansvar for å føre tilsyn med at olje- og gasselskapene etterlever regelverk innen helse, miljø og sikkerhet. Etaten har hovedkontor i Washington, DC og regionkontorer i New Orleans, Camarillo og Anchorage.
Tigerair Philippines

Historie

Flyselskapet ble etablert som SEAir Inc, i 1995 og startet sin virksomhet samme år. 
Den 29. september 2006 ble det annonsert en avtale om at Singapore-baserte Tigerair ville starte en kommersiell og operativ kontakt med SEAIR fra februar 2007. Avtalen ble endelig godkjent i 2008 etter protest fra fire andre selskap på Filippinene. Imidlertid, på grunn av det ugunstige driftsmiljø ble planen ble satt på vent. Tigerair og SEAir fornyet partnerskap i 2010, og det ble offisielt lansert 16. desember 2010. Flyvninger opererte SEAir med to fly innleid fra Tiger og ble solgt og markedsført av Tiger for SEAir. Kort tid etter SEAir og Tigerair inngikk partnerskap protestete Philippine Airlines, Cebu Pacific, 
Zest Airways og Air Philippines til departementet for Transport og Kommunikasjon som krevde samarbeid mellom SEAir og Tigerair ulovlig, og at myndighetene skulle stanse fly som opererer under partnerskapet. Tigerair-SEAir Partnerskap begynte med internasjonale flyvninger fra Clark til Singapore, Hong Kong og Macau. Det ble deretter utvidet til en innenlandsk destinasjon fra Manila (NAIA) til Davao og Cebu (planlagt å starte i juli 2011). Imidlertid, Civil Aeronautics Board (CAB) suspenderte organisert salg av innenlandske billetter  under partnerskapet fra 20. mai 2011, etter å ha mottatt klager fra Philippine Airlines og Cebu Pacific. Siden forbudet fra myndighetene ble opphevet i oktober 2011, begynte innenlands flygning (mellom Manila(NAIA) til Davao og Cebu) i mai 2012.
I februar 2011 kjøpte Tiger Airways Holdings Ltd.  32.5% aksjer SEAir Inc. De økte sine andeler til 40% i A gust 2012.
I desember 2012 godkjente CAB  SEAir søknad om  å etablere SEAir International, et delskap med fokus på nasjonale og internasjonale feriedestinasjoner, og en uavhengig drift fra Seair Inc. under navnet  "Tigerair Filippinene": SEAir Inc ble omdøpt til "Tigerair Filippinene", 7. juni 2013.
I januar 2014 kunngjorde Cebu Pacific Air at det ville kjøpe heleTigerair Filippinene for 14,5 millioner US dollar ved å kjøpe alle aksjene.
I mai 2015 skiftet for fjerde gang Tigerair Filippinene navn til Cebgo for å reflektere forholdet mellom Tigerair Filippinene som et heleid datterselskap av sine eiere,  Cebu Pacific Air.
I oktober 2015 teturnerte Cebgo  5 Airbus A320 til Cebu Pacific og deretter drev,
det en ren Turboprop flåte av ATR-72 - 500.

Destinasjoner

Cebgo's innenlandske destinasjoner omfatter Manila, Cebu, Busuanga, Davao, Laoag, Iloilo, Naga, Kalibo, Cagayan de Oro, Bacolod, Tacloban, Caticlan, Butuan, Tandag, Camiguin, Dipolog, Dumaguete, Legazpi, Ozamiz, Pagadian, Siargao og Surigao .
Los Osos Polares

Los Osos Polares er en norsk tangokvintett fra Trondheim. Gruppa spesialiserer seg i vokal argentinsk tangomusikk og spiller et bredt repertoar tangomusikk, fra de gamle klassikerne som Troilo og Pugliese og til Piazzollas avantgardistiske komposisjoner og Ferrers lyrikk. Gruppa har en autentisk besetning bestående av sang, fiolin, bandoneon, piano og kontrabass.

Gruppas historie

Ingrid Nyhus dannet gruppa som en del av hennes utøvende mastergrad ved Institutt for musikk i Trondheim 2009. De fire instrumentalistene har bred tangobakgrunn, blant annet fra gruppene Tangueros del Norte, Britt Synnøve Johansens Skyt meg med tre roser, Tango Ensillado og rikskonsertforestillingen !Tango!. «Los Osos Polares» er spansk for «Isbjørnene» og er ment som en symbolsk, nordisk kontrast til den argentinske tangoens ildfulle og temperamentsfulle klisjéer. Kvintettens repertoar er arrangert av pianist Håkon Magnar Skogstad. Los Osos Polares har turnert over store deler av Norge siden oppstarten i 2009. Debutalbumet Pasión Polar ble utgitt av Øra Fonogram i 2013.
Leder.no

Leder.no er et norsk nettsted som er eid av Infotjenester. Anført av Morten Ulekleiv (tidligere sportssjef i VG Nett) ble nettstedet lansert våren 2012 som lederblogg. Etter hvert fikk nettstedet flere generelle artikler om ledelse. Mye av trafikken kom via overskrifter linket opp fra næringslivsnettstedet E24.
Nettstedet statser på lederstoff innen temaene drift, vekst, HMS, personal og ledelse, med vekt på en miks av nytteartikler, korte ledertips og debattinnlegg.
I 2015 ble nettstedet relansert i ny drakt med redaksjonelt samarbeid med fagbladet Arbeidsgiver og Magnus Schaft som redaktør for både nettsted og fagblad.